Die Azerbeidjanse Staatsuniversiteit vir Ekonomiese Studies (Azerbeidjans: Azərbaycan Dövlət İqtisad Universiteti (ADIU) ) is 'n openbare universiteit wat in Bakoe, Azerbeidjan geleë is. Die universiteit is in 1930 gestig en is een van die grootste opvoedkundige instellings van die Suid-Kaukasiese streek. Die universiteit beskik oor 14 fakulteite waar 16,000 studente opleiding ontvang. Dit bied meestersgraadprogramme in 57 spesialiteite aan, met meer as 1,000 dosente, waaronder 62 professore en 344 doktore, onder wie aktiewe lede van die Azerbeidzjanse Nasionale Akademie vir Wetenskappe, die New York Akademie vir Wetenskappe, wenners van staatstoekennings, vereerde dosente en wetenskaplikes. Die universiteit is 'n volwaardige lid van die Europese-universiteitsvereniging, Federasie van Universiteite van die Islamitiese Wêreld, die Universiteitsraad van die Organisasie vir Samewerking tussen State van die Swart See, en die Eurasiese Vereniging van Universiteite. Daar is ook 650 voor- en nagraadse studente uit tien lande van oor die wêreld wat aan die universiteit onderrig ontvang. In 2007 is 'n Biblioteek- en Inligtingsentrum en 'n studentloopbaansentrum by die universiteit geopen. 'n Nuwe opvoedkundige gebou bestaande uit sewe verdiepings wat aan die hoogste internasionale standaarde voldoen is ook geopen.